เตือนส่งออก‘ตั้งรับให้ลึก’ บาทแข็งยาว
ตั้งรับค่าเงินบาทในเดือนนี้ที่ 29.50 บาท/เหรียญสหรัฐ ผู้ส่งออกควรซื้อฟอร์เวิร์ดระยะ 1-2 เดือน
17 ม.ค. 2556

ตั้งรับค่าเงินบาทในเดือนนี้ที่ 29.50 บาท/เหรียญสหรัฐ ผู้ส่งออกควรซื้อฟอร์เวิร์ดระยะ 1-2 เดือน
ค่าเงินบาทแข็งค่าพรวดๆ จนปัจจุบันปิดที่ระดับ 29.84/88 บาท/เหรียญสหรัฐ โดยนับตั้งแต่ต้นปีมาแข็งค่าขึ้นมาแล้ว 2.51% จนทำให้บรรดาผู้ส่งออกพากันเทขายเงินเหรียญสหรัฐออกมาอย่างหนัก เพราะประเมินว่าจะแข็งค่าขึ้นไปอีก
นักบริหารเงินธนาคารซีไอเอ็มบี ไทย ประเมินการเคลื่อนไหวของเงินบาทวันพรุ่งนี้ไว้ในกรอบระหว่าง 29.75-29.95 บาท/เหรียญสหรัฐ 
นายสิทธิธัช พุคยาภรณ์ ผู้บริหารทีมงานขายผลิตภัณฑ์ทางการเงิน ธนาคารกสิกรไทย กล่าวว่า ขณะนี้บรรดากองทุน ผู้ส่งออกต่างกลัวว่าเงินบาทจะหลุดไปจากระดับนี้ เพราะในต้นสัปดาห์อยู่ที่ระดับ 30.20 บาท/เหรียญสหรัฐ แต่ขณะนี้ไปยืนที่ระดับ 29.80/90 บาท/เหรียญสหรัฐแล้ว โดยในระยะกลางถึงยาวอาจจะลงไปถึงแถว 29.50 บาท/เหรียญสหรัฐ ซึ่งถือว่าต่ำสุดที่ทำไว้เมื่อ 2 ปีที่แล้ว
ทั้งนี้ ตั้งแต่ต้นปีเงินทุนต่างชาติเข้ามาลงทุนในตลาดตราสารหนี้ร่วม 2 หมื่นล้านบาทแล้ว
นายสิทธิธัช เสนอว่า สถานการณ์ที่เกิดขึ้นในขณะนี้ ผู้ส่งออกควรเข้าทำฟอร์เวิร์ด โลเวอร์ ออปชัน ในช่วงระยะเวลา 1-2 เดือน เพื่อรอดูจังหวะ ส่วนในระยะกลางถึงยาวอาจจะรอจังหวะให้ค่าเงินบาทเด้งขึ้นมาแล้วค่อยเข้าทำอีกครั้ง เพราะว่าแนวโน้มเงินบาททั้งปีจะแข็งค่าอยู่ต่อไป